คลังไม่แน่จริง2ปีคงแวต7%ศก.ไม่ดีต่อได้
ครม.ไฟเขียวลดภาษีมูลค่าเพิ่มเหลือ 7% ไปอีก 2 ปี หลังจากปี 2557 ให้ขึ้นเป็น 10% แต่ถ้าเศรษฐกิจไม่ดีก็เสนอต่ออายุลดภาษีมูลค่าเพิ่มต่อไปได้อีก
8 ส.ค. 2555

ครม.ไฟเขียวลดภาษีมูลค่าเพิ่มเหลือ 7% ไปอีก 2 ปี หลังจากปี 2557 ให้ขึ้นเป็น 10% แต่ถ้าเศรษฐกิจไม่ดีก็เสนอต่ออายุลดภาษีมูลค่าเพิ่มต่อไปได้อีก
การประชุมคณะรัฐมนตรี (ครม.) เมื่อวันที่ 7 ส.ค. ครม.เห็นชอบตามที่กระทรวงการคลังเสนอร่าง พ.ร.ฎ.ออกความตามประมวลรัษฎากร ว่าด้วยการลดอัตราภาษีมูลค่าเพิ่ม (ฉบับที่...) พ.ศ. ... โดยขยายเวลาการลดอัตราภาษีมูลค่าเพิ่มจาก 10% เหลือ 7% เป็นเวลา 2 ปี หรือวันที่ 1 ต.ค. 2555-30 ก.ย. 2557 
พร้อมทั้งเห็นชอบให้จัดเก็บภาษีมูลค่าเพิ่มเป็น 9% และให้เก็บอีก 1% รวมเป็น 10% ส่งให้กับองค์กรปกครองส่วนท้องถิ่น ตั้งแต่วันที่ 1 ต.ค. 2557 เป็นต้นไป 
นายทนุศักดิ์ เล็กอุทัย รมช.คลัง กล่าวว่า ภาษีที่จะเพิ่มรวม 10% แต่กรมสรรพากรจะได้รับเพียง 9% เท่านั้น อย่างไรก็ดี หากสถานการณ์เศรษฐกิจในอีก 2 ปีข้างหน้ายังไม่ดีพอ กระทรวงการคลังสามารถที่จะเสนอ ครม.ต่ออายุการลดภาษีมูลค่าเพิ่มเหลือ 7% ต่อไปได้อีกตามความจำเป็น
ทั้งนี้ รัฐบาลจะพิจารณานโยบายภาษีตามภาวะเศรษฐกิจ ไม่จำเป็นจะต้องยืนตามมติ ครม.เสมอไป แต่การมีเป้าหมายไว้ก่อนทำให้การจัดทำแผนงานไปสู่งบประมาณสมดุล และเศรษฐกิจที่เติบโตวางแผนได้ว่าจะดำเนินนโยบายอย่างไรต่อไป
ทางด้านกระทรวงการคลังรายงานใน ครม. ว่า เนื่องจากไทยประสบปัญหาน้ำท่วมปี 2554-2555 ทำให้จีดีพีปี 2554 ลดลงเหลือ 0.1% เทียบกับปี 2553 ที่จีดีพีขยายตัว 7.8% ในขณะที่อัตราการบริโภค การลงทุน การส่งออกและการนำเข้าลดลง จึงเห็นควรให้ขยายเวลาการเก็บภาษีมูลค่าเพิ่มที่ 7% ออกไปอีก 2 ปี เพื่อให้เศรษฐกิจฟื้นตัวอย่างต่อเนื่องและมั่นคง
“เพื่อให้ประชาชนมีกำลังซื้อและให้การบริโภคและลงทุนกลับสู่ปกติ หลังเหตุการณ์น้ำท่วมปี 2554-2555 ครม.จึงเห็นชอบให้ขยายเวลาการลดภาษีมูลค่าเพิ่มที่ 7% ต่อไปอีก 2 ปี” น.ส.ศันสนีย์ นาคพงศ์ โฆษกประจำสำนักนายกรัฐมนตรี กล่าว
นายวรวิทย์ จำปีรัตน์ ผู้อำนวยการสำนักงบประมาณ ระบุว่า ร่าง พ.ร.ฎ.ออกความตามประมวลรัษฎากร ว่าด้วยการลดอัตราภาษีมูลค่าเพิ่ม (ฉบับที่...) เรื่องมาตรการขยายเวลาการลดภาษีมูลค่าเพิ่มไว้ที่ 7% นั้น ภาษีมูลค่าเพิ่มในอัตรา 6.3% จะถูกส่งเป็นรายได้ของกรมสรรพากร และส่วนที่เหลือ 0.7% จะจัดส่งเป็นรายได้ขององค์กรปกครองส่วนท้องถิ่น (อปท.)
ด้านนายบันลือศักดิ์ ปุสสะรังษี ผู้ช่วยกรรมการผู้จัดการใหญ่ สำนักวิจัย ธนาคารซีไอเอ็มบี ไทย กล่าวว่า รัฐบาลปัจจุบันมีนวัตกรรมทางนโยบายที่ผิด หลายโครงการมีลักษณะกระตุ้นกำลังซื้อในประเทศมากเกินไป จนอาจนำไปสู่ภาระทางการคลัง อาทิ จำนำข้าว บัตรเครดิตเกษตรกร และรถคันแรก และยังขาดประสิทธิภาพ ไม่สามารถลดช่องว่างของรายได้ระหว่างคนรวยกับคนจนได้ ในอนาคตเศรษฐกิจอาจชะลอตัวเพราะปัญหาเศรษฐกิจโลกด้วย